
Eydentlie uphaudin the Scots Leid Campaine 


E-screive: rfaimie@sol.co.uk 
665-5440 

The Stert o a New Sang on 
the Mound. 


W I oor new Scottish pairliament haein 
its hame-comin this year in the Kirk o 
Scotland’s Assembly Ha on the 
Mound, we thocht it wad mak a guid picter 
for this year’s Yule caird (the verra last Yule 
o the millennium) an the abuin is whit we’r 
howpin it micht leuk lik. The Noroway Yule 
tree is thare tae gie a Yuletide souch tae the 
caird an is uised as the subjeck o the pome 
inower that sterts aff wi:- 
A Yuletide tree’s a bonnie sicht 
Wi ilka brainch ableeze wi licht 
Brawest o aw maun shairlie be 
On Embro’s Mound, 

Fair Noroway’s Tree. 

The caird will be A5 size an we’r howpin tae 
sell it for aroond 50p but we’ll no ken for 
shuir or we git some richt quotes frae ane or 
twa prenters. 


Scots TungWITTINS 
on the wab. 

The Scots Tung Wittins can be vizzied or 
doun-loadit an prentit (noo in HTML format 
forbye) frae the wab-steid o 

The Scots Speikers Curn, Glesca. 

Wab-steid backin :- 
http://www.mlove.free-online.co.uk/ 


Offeecial Reporters tae the 
Scottish Pairliament an the 


SNDA. 


W E’V reportit afore anent the Offeecial 
Reporters tae the Scottish Pairliament 
gaun tae the SNDA speirin for wice 
on hou thay shuid record an screive doon 
onie Scots uised in the speeches o the MSP’s. 
Susan Rennie haes duin a set o draft notes 
on gremmar an spellin for thaim cried. 
Recommendations for writing, editing and 
transcribing Scots. She says that she’s 
howpin tae keep revisin thaim in the licht o 
onie feed-back frae the reporters an ither 
fowk. The SNDA is ettlin tae mak ae 
vairsion for the reporters an anither (mair 
upbeat) ane for bodies furth o the pairliament 
(the likes o journalists, editors an that). 

Copies o thae draft notes can be gotten frae 
the SNDA at:- 

27 George Square, 

Edinburgh, EH8 9LD. 

Ph/Fax: 0131 650 4149 
e-screive: mail@snda.org.uk 


The Scottish Pairliament Offeecial Report, 

that’s a record o aw the ongauns o the 
pairliament an its comatees, juist lik Hansard 
at Wastmeinster, can noo be seen in the 
pairliament’s wabsteid on:- 
http://www.scottish.parliament.uk/otticial report/ 

The Offeecial Reporters will work in five, ten 
an fifteen meinit stents aither in the 
pairliament or the comatees recordin an takin 
tent o wha haes spoken an wha haes pit thair 
neb in - this can be kinna fykie in gleg 
forgaitherins, parteeclar when maimbers pit 
thair nebs in athoot staunin up. Thay’U 
record an tak tent an aw o onie votes taen or 
onie ither ongauns. The reporters will then 
gaun back tae thair office tae owerset thair 
soond kisties, workin aye tae ticht deid-lines. 
The reporters’ screivins is read ower bi the 
unner-editors, that checks for accuracy an 
consistency an maks siccar that the wey it’s 
duin faws in wi the meinits frae the clerks, an 
mak the text ready for furthsettin wi the 
uphaud o the Offeecial Report furthsettin 
assistant. 

The office will hae an editor, depute editor, 
fower unner-editors an 16 reporters. They'll 
be uphaudlt bi an office manager alang wi an 
administrative staff o fower. _ 


Neist Forgaitherin. 
Mon. 21t. Juin 1999 
7.30pm tae 9.00pm 



Ph. 0131- 


Forgaitherin on Language in 
the 

New Scotland. 


T he Eomm for Research intae the 
Languages o Scotland an Ulster is gaun 
tae baud a forgaitherin in Seminar Room 
1, Central Refectory, King’s College, 
Univairsitie o Aiberdeen on Seturday 12t. 
Juin for juist the ae day. Unner the heidin o 
LANGUAGE IN THE NEW SCOTLAND 
the heidmaist speakers is tae be:- 
Boyd Robertson:- Developing a national 
strategy for Gaelic in Education. 

Dauvit Horsbroch:- Scots: a political 
assessment. 

Morag MacNeil:- Gaelic: transmission of 
heritage in education. 

Jim AUson:- Scots in the education system. 
Anete Kempf:- “Like Chinamen scolding”: a 
survey of urban demotic Scots. 

The Annual General Eorgaitherin o the 
Forum will be includit in the day’s ongauns 


The forgaitherin chairge o £15 kivvers 
momin an eftemuin coffee an a denner o 
pieces. 

Beukins frae oniebodie ettlin tae gaun can be 
taen bi aither:- 

J. Derrick McLure (Preses), 
i.d.ncclure@abdn.ac.uk or 
Colin Milton (Thesaurer), 
c.milton@abdn.ac.uk or screive or phone 
tae:- J. Derrick McClure, 

Depairtment o EngUsh, 

King’s College, 

Aiberdeen Univairsitie, 

Auld Aiberdeen, AB24 2UB. 

Pb. 01224-272625 
Fax 01224-272624 


Elections tae the European 
Pairliament. 

T he leaflet bein pit oot the noo bi the 
Hame Office tae tell fowk hou the new 
wey o votin works, is prentit in thirteen 
languages forbye English, Gaelic includit, 
but nae mint o onie in Scots. Whit’s new? 
Ay, whit indeed but the estaiblishment haes 
tae be tellt that this eydent rane for oor 
democratic richts tae see government leaflets 
screivit in oor ain hamelt language, whither 
we can unnerstaun English or no, is no gaun 
tae gaun awa. A copy o the leaflet, owerset 
intae Scots, haes been sent tae the European 















Pairliament UK Office in London an tae 
fleetch thaim intae uisin it, we wad speir as 
monie o ye as possible tae phone or screive 
for a copie in Scots. Wi the want o time 
afore the election, phonin wad be the 
bettermaist:- 

Freephone: 0800 917 6699 or screive 
freepost tae:- 
EP Elections 
EREEPOST (BS7627) 

Clevedon 
North Somerset 
BS21 7BR 

Scots on Screen an Page. 

T he Guid Scots Leid keeps on wheetlin 
its wey mair an mair intae the media an, 
tho it’s juist a teenie wee bittie here an 
thare, the’r nae doot at aw, it’s stertin tae git 
its fit in the yett. Fowk, that twa three year 
syne wad hae tumt up thair creenge runkelt 
nebs at it, is stertin noo tae feel mair at hame 
an the’r a muckle swall o interest in the 
mither tung growin in aw the airts o Scottish 
life. We howp this interest will growe e’en 
mair frae the upsteerin o a new Scottish 
pairliament. Gin ye keep yer lugs weel 
peened back when watchin TV news reports 
ye’ll fm mair an mair ordinar fowk, when 
speirt quaistens, is fair blithe noo tae uise 
thair ain hamelt urban Scots insteid o feelin 
obliged tae pit it on an speak “polite”. It 
micht weel be that thay’v aye been that wey 
an it’s juist that media fowk noo dinna feel 
sae gart tae edit oot oniethin that’s no an 
acceptable “proper English”. Aither wey, it’s 
a muckle step alang the richt gate. New 
programs lik Chaimel 4’s Haud Yer Tongue 
for the bairns at the schuil aw helps tae keep 
the pat bilin an we howp thon program micht 
mak a come-back suin, but efter tea-time for 
the guid o the growed-ups this time. 

The’r fowk that thinks the Scotsman gies the 
same ratio o uphaud tae Gaelic an Scots as 
the government gies tae thae languages in 
siller sic as £174 a held tae Gaelic an 4.7p a 
heid tae Scots but that wadna be aw that fair. 
Thare wis a time when journos cuidna thole 
‘Scotticisms’ o onie sort in thair columns but 
noo, it’s couthie (or cool) tae hae thaim, 
alang wi the orra Scots word, phrase or 
quotation an the Scotsman’s rinnin alang wi 
the best o thaim on this. Jim Gilchrist’s 
Seturday Essay wis aw aboot the raicent 
ongauns wi the leid an, tho it wis screivit in 
English, it haed a guid scatterin o Scots an 
the muckle montage wis fou o Scots. The 
Diary, baith wi Fordyce Maxwell an Robert 
McNeil, aften haes a scatterin sic as FM’s 
Scots proverb competeetion an quotes lik, 
“Ye’d be nane the waur o a guid hingin.” an 
some cheil that RMcN says wad like “Awa 
hame an hae yer tea” as an epitaph on his 
heid-stane. E’en Gillian Glover haes 
managed a screid anent stour-sookers wi 
aboot a third pairt o’t bein maistlie Scots 
dialogue. 

The Scots Magazine for Juin haes a 
walcome retour o Speaking Scots wi John 
MacLeay gaun intae aw the finer pints o 
skoosh, ginger an skiddle. Hou monie cuid 
say the day thay’v niver gotten thair tongues 


stuck in the neck o a ginger bottle as bairns? 
Jeimy Chaplin’s back again wi Pack It In, a 
wee yaim aboot a holiday doon the watter tae 
Rothesay in her baimheid an comparisons wi 
anither she haed tae Arbroath. The 
Meenister bi Rose McCoach, tho screivit in 
English narrative, haes a guid bit o Scots 
dialogue in it. 

A Fine Ham an Haddie. 

A s a laddie, Geordie looks aye liked 
gaun tae the matinee o the picters on a 
Seturday. It wis aye 2d weel spent an 
this parteeclar Seturday wis nae different. 
For aw that he haed juist been thare hissel, he 
haed fair enjoyed the picter an nou he wis 
comin oot the front doors tae the heid o the 
steps. The front steps o the Heywechts 
picter-hoose faced strecht on tae Brig Street 
an at this time o year, Geordie wis aye gey 
near blinnit comin oot frae the mirk intae the 
daylicht. He haed his een gey near screwed 
up ticht agin the gliff an taen guid tent gaun 
doun the steps till his een got uised wi the 
licht. At the fit o the steps, he wis aboot tae 
turn aff for hame whan somethin glisterin in 
the gutter at the edge o the pavie grippit his 
ee. He went ower tae hae a better leuk an 
jings, did he no juist see some orra kirma fish 
lyin thare? Geordie picked it up tae hae a 
guid leuk at it for it wisna lik onie ither kinna 
fish he haed iver seen an, wi his faither bein a 
fisherman, the’r a wheen o fish he cuid easie 
pit a nem tae. This ane wisna stiff as a board 
or ocht. It wis gey souple sae it maun hae 
been still gey caller. Aiblins it haed fawn aff 
a fish motor on its wey up frae Heymooth tae 
Newhaven mercat. He birlt the fish this wey 
an that as he gaed his wey hame, tryin tae pit 
a nem tae it but nane wad come. He kent it 
wisna a haddie or a whitin, a herrin or a 
mackerel an it wisna a crooner or onie kinna 
flet fish at aw. In thae days his faither wis 
awa tae the war but his uncle Rob wis ower 
auld for gittin cried up sae he thocht he wad 
cry in tae his hoose an see if he kent whit 
kinna fish this wis. Uncle Rob wis preses o 
the Fishermen’s Associe sae he wis shuir tae 
ken the nems o juist aboot aw the fish in the 
sea. In nae time at aw, Geordie wis at the 
hoose chappin the door an it wis uncle Rob 
hissel that opened it. 

“Och, it’s you Geordie, an whit’s this ye’v 
got here then?” 

“It’s an orra kinna fish, uncle. A fund it in 
the gutter ootside the Heywechts an A wis 
wunnerin if ye cuid tell us whit kin it is.” 
Uncle Rob taen the laddie an his fish ben the 
kitchen whaur he haed a guid leuk at it in the 
licht frae the windae. He pit it doon on the 
bunker, tumt it ower tae see the ither side 
than picked it up an leukit in its mooth but 
nae nem wad come tae him. In the hinneren 
he shakit his heid an sayed, “Weel Geordie, 
A thocht A kent aw the fish in the sea but this 
ane haes got me fair bumbazed. A wadna lik 
tae try an pit a nem tae it. The’r juist a 
chance tho that auld Andrae at the tap o 
Caird’s Raw micht weel ken whit it is. Juist 
you tak it alang tae him an tell him A sent 
ye.” 


Geordie taen up his fish, thankit uncle Rob 
an set oot for Caird’s Raw. It wisna faur an 
he went throu the close at the tap o the Raw 
an up the first ootside stair roond the back. 
He kent fine eneuch whaur auld Andrae bidit 
an chappit the door. It taen a wee while afore 
Geordie heard the soond o shauchlin feet 
than the door opened an thare wis auld 
Andrae, a wuzzent wee man wi baldie heid, 
gray stibblie baird an a glent in his watery 

“Ma uncle Rob sent us roond tae see if ye 
kent whit kinna fish this is.” sayed Geordie. 
“Yer uncle Rob? That wadna be Stookie Rob 
bi onie chance?” 

“Ay.” answert the laddie an, tho he kent fine 
that uncle Rob’s byenem wis Stookie Rob, 
frae the time he brak his leg as a laddie, he 
wad niver daur uise it hissel tae growed-ups. 
“An wha’s aucht you then?” 

“Geordie looks.” 

“Wattie’s laddie?” 

“Ay.” 

“Weel, come awa ben Geordie an oo’ll see 
whit 00 can dae.” 

The twa gaed ben the kitchen an Geordie 
cuidna help takin tent o the guff o tarry raip 
an nets. In fack, thare wis twa an a hauf kyle 
o raip lyin on the bare wuiden flair ower in ae 

“Weel, gie’s a leuk at this fish o yours then.” 
auld Andrae sayed. Geordie haundit it ower 
an the auld fisherman haed a guid leuk at it bi 
the licht o the windae. Efter a while he 
scartit his heid an sayed, “Ay, Geordie lad, 
this is no gaun tae be an easie ane, in fack, A 
hinna come ower the likes o this afore. 
Whaur exacklie did ye git haud o’t?” 

Geordie tellt him. 

“Ye mean it wis juist lyin thare on the road?” 
“Ay.” 

“Weel A’v niver seen ane masel afore but aw 
A can think o is that this maun be ane o thae 
Highwey Goads!” 


Makars' Neuk 

Nor will the search be hard or long: 

For tho ‘tis true that Mither-tongue 
Has had the melancholy fate 
To be negleckit by the great. 

She still has fun an open door 
Amang the uncurruptit poor, 

Wha be na weent to treat wi scorn 
A gentlewoman bred and born. 

But bid her, thoch in tatters drest, 

A hearty welcome to their best. 
_ Alexander Geddes. 



